**АБДРАМАНОВА Азима Коныратовна,**

**Зоя Космодемьянская атындағы №23 мектеп-лицейінің қазақ тілі мен әдебиеті пәні мұғалімі.**

**Шымкент қаласы**

**ҚАЗАҚ ТІЛІ МЕН ӘДЕБИЕТІ ПӘНДЕРІН ОҚЫТУДА АДАМИ ҚҰНДЫЛЫҚТАРДЫ МЕҢГЕРТУДІҢ ҰСТАНЫМЫ МЕН ҚАҒИДАЛАРЫ**

Ата-бабаларымыз осынша сайын даланы өз ұрпағына ұлттық құндылықтардың ұстаным мен қағидаларын меңгертіп, елім, жерім деген патриоттық сезімдерді бойларына терең сіңіру арқылы ғана қол жеткізгенін жақсы білеміз. Олар ұрпағының бойына «Өз ана тілін сезбеген бала - ана сүтін татпаған жетіммен тең», – деген сияқты ұлы сезімдерді ұялата білді. Сондықтан да адами құндылықтарды меңгертудегі ұстаным мен қағидаларға барғанда, оның негізінде ұлттық тіл жатқанын қашанда жадымыздан шығармауымыз керек. Ал, біздер, қазақ тілі мен әдебиеті пәндерін оқытуда ұрпақтарымыздың бойына қандай адами құндылықтардың ұстанымы мен қағидаларын меңгертіп келеміз?

Менің ойымша, адамның бойында жақсы адамгершілік қасиеттерінің қалыптасуы, өнер-білімді игеруі – тәрбиеге, өскен ортаға, үлгі-өнеге берер ұстазға байланысты. Осыны жақсы түсінген халқымыз “Ұстазы жақсының - ұстамы жақсы”, “Тәрбие басы – тал бесік” деп ұлағатты ұстаздың еңбегін текке кетпейтіндей өсиет еткен. Бала өмірге келгеннен бастап қазақ әндері мен қазақ тіліндегі ертегілерді естіп, көріп өсетін болса, онда оның тілі шыққанда, ол қазақ тілінде таза сөйлейтін болады. Қазақтың ұлттық уызын осылай қаныға ішкен бала, өсе келе, ұлттық рухани-адами қасиеті мол, ақылды әрі мейірімді жан болып өседі. Мектеп жасына дейін осылай өскен балаға мектепте жақсы білім мен тәрбие берілетін болса, онда оның бойында елге деген шынайы патриоттық сезім қалыптасады дегім келеді. Мен өз тәжірибемде қазақ тілі мен әдебиеті пәнін оқытуда ұлттық құндылықтарымызды өз сабақтарымда пайдаланып келемін. Ұлттық құндылықтан адами құндылықтар өрбитіні баршамызға белгілі. Сабақ барысында әдістерді түрлендіру арқылы мақал-мәтелдер, шешендік сөздерді қолданып, бала бойында ұлтымызға ғана тән терең ойлау, шебер сөйлеу дағдыларын дамытып, тіл көркемдігін сақтауға өз үлесімді қосудамын. Ал әдебиет сабағында өз ұлтын қадірлеп-қастерлеген, ұлт қадірін білген азаматтың бірі **Ж. Аймауытов:** «Мен халыққа кіндігіммен байланып қалғанмын. Оны үзе алмаймын. Үзу қолымнан келмейді», - дейді**. Сырым Датұлы:** «Мен ағайынды екеумін: бірі – өзім, екіншісі – халқым», - дейді. Қазақ халқының осындай дәріптеуге, қастерлеуге, дамытуға тұрарлық ұлттық  рухани және материалдық құндылықтары туралы ұлағатты, құнды ойларын халық игілігіне, келешек ұрпақты, ел-жұртқа ие болар азаматтарды тәрбиелеуге неге қолданбасқа деген ой түйіп, сабақ барысында қолданудамын.

Қазіргі уақытта бала тәрбиесі заман талабына сай жаңа тәсілдерді де қолдануды талап етеді. Соның ішінде «диалог» тұлғаны қалыптастырудың құралы ғана емес, оның адамдық болмысын да көрсетеді деп ойлаймын. Тұлғаның белсенділігі, өзін-өзі дамытып отыруға ұмтылуы өзгелерден бөлек жағдайда емес, өзге адамдармен диалогтық қатынастарға түсу кезінде жүзеге асырылады. Бірлескен қарым-қатынас негізінде оқушы-оқушы, оқушы-мұғалім арасында өзара құрметтеу, мойындау, түсіне білу және сыйластық әрекеттері пайда болып, мейірімділік көзқарастары қалыптасса, сыни ойлау арқылы тұлға бойында рефлексиялық сапаларды қалыптастыруға болады. Ол үшін өзімізді- өзіміз бағалай білуге, ұлттық байлығымызды игеруге, ұлттық санамызды дамытуға бет бұруымыз керек.

Ойымды қорытындылай келе, қазақ тілі мен әдебиеті пәндерін оқытуда адами құндылықтарды меңгертудегі ұстаным мен қағидалардың маңызы зор деп білемін.